Toomas Kivisild

Toomas Kivisild (sündinud 11. augustil 1969 Tapal) on eesti geneetik, KU Leuveni inimese evolutsioonigeneetika professor ja ühtlasi Tartu Ülikooli populatsioonigeneetika kaasprofessor.

Tema praegused uurimisvaldkonnad hõlmavad peamiselt inimese evolutsiooni ja evolutsioonilist populatsioonigeneetikat, keskendudes eelkõige küsimustele, mis seovad globaalse geneetilise populatsiooni struktuuri evolutsiooniliste protsessidega, nagu valik, triiv, migratsioonid ja segunemine.

Kivisild on õpiku "Human Evolutionary Genetics" (2013) teise väljaande kaasautoreid.

Haridustee
Ta on lõpetanud 1992. aastal Tartu Ülikooli bioloogia-geograafiateaduskonna bioloogia erialal põhiõppe cum laude ja 1994. aastal magistriõppe. Juunis 1994 kaitses ta Tartu Ülikooli zooloogia ja hüdrobioloogia instituudis magistritöö "Kolju mittemeetriliste tunnuste kasutamise võimalikkusest etniliste suhete uurimisel Eestis" (juhendaja Leiu Heapost). Talle anti bioloogiamagistri kraad zooloogias (MSc).

2000. aastal kaitses Kivisild Tartu Ülikoolis doktoritöö "The origin of southern and western Eurasian populations: an mtDNA" (juhendaja Richard Villems). Talle anti filosoofiadoktori kraad (PhD) geneetikas.

Ta oli 2002. aastal järeldoktor Stanfordi Ülikooli School of Medicine'is.

Töökäik
Ta töötas aastatel 1999–2017 Eesti Biokeskuses vanemteadurina (2000–2005 ja 2016–2017; vahepealsetel aastatel erakorralise vanemteadurina). 2005. aastal asus tööle Tartu Ülikooli molekulaar- ja rakubioloogia instituudis evolutsioonilise bioloogia professorina (täiskohaga 2005–2010 ja osalise (0,10) tööajaga 2010–2013).Tiit Kändler, Kuidas eedenist Eestisse jõuti, Eesti Päevaleht, 27. mai 2005Tiit Kändler, Teadusaasta tipud: miski ebainimlik pole võõras, Eesti Päevaleht, 30. detsember 2005 

Aastatel 2006–2018 oli Kivisild Cambridge'i Ülikooli arheoloogia ja antropoloogia osakonna arheoloogia divisjonis täiskohaga (1,0) reader.Tiit Kändler, Juuksekarva järgi tuvastati iidse eskimo päritolu, Eesti Päevaleht, 18. veebruar 2010

Alates 2018. aastast on ta Leuveni Katoliikliku Ülikooli biomeditsiinilise teadusvaldkonna inimgeneetika osakonna täiskohaga (1,0) professor ja inimese evolutsioonigeneetika labori juhataja.

Pärast kolmeaastast vaheaega on Kivisild (alates 2016. aastast) taas seotud Tartu Ülikooliga: molekulaar- ja rakubioloogia instituudis 2016–2018 külalisprofessor (0,10) ning genoomika instituudis 2018–2020 populatsioonigeneetika vanemteadur (0,30) ja alates 2021. aastast populatsioonigeneetika kaasprofessor (0,30).

Osalemine teadusprojektides
Osalemine lõppenud projektides
"Volga-Uurali ja Siberi rahvaste Y-kromosoomi fülogenees" (2003–2006, projekti vastutav täitja Toomas Kivisild)
"Genoomi polümorfism ja inimkonna bioloogiline ajalugu" (2003–2007)
"Kaukaasia populatsioonide isa- ja emaliinide päritolu ja leviku ajalis-ruumilised aspektid" (2008–2011)
"Inimpopulatsioonide globaalne struktureerumine: ränded, triiv ja valik" (2008–2013)
"Täisgenoomse ajastu koidik arheogeneetikas" (2014–2019)
"Eesti genoome harutades: tervik on suurem kui tema osade summa" (2017–2021)
"Keskaegse populatsiooni struktuur, tervis ja haigused Eesti territooriumil vana DNA vaatenurgast" (2019–2021)
"Looduslik valik ja migratsioonid inimese geneetilise varieeruvuse kujunemisel Ida-Euroopa lauskmaal. Vana-DNA uurimus" (2018–2022)

Osalemine jooksvates projektides
"Keskaegse populatsiooni struktuur, tervis ja haigused Eesti territooriumil vana DNA vaatenurgast" (2021–2025)
"Lõuna-Aasia rahvaste evolutsioon kohalikul tasandil ja selle mõju geneetilisele sugulusele, toitumisviisidele kohastumisele ning haigustele" (2023–2026)
"Eesti juured: rahvastiku ja kultuuri kujunemise transdistsiplinaarsete uuringute tippkeskus" (2024–2030)

Tunnustus
2017 – Eesti Vabariigi teaduspreemia (aastapreemia keemia ja molekulaarbioloogia valdkonnas tööde tsükli "Inimkonna geneetilise varieeruvuse olemus ja kujunemine" eest; kahasse teiste teadlastega)
2019 – Tartu Ülikooli medal

Viited

Välislingid
Toomas Kivisild Tartu Ülikooli lehel
Toomas Kivisild Google Scholari lehel  
Geneetik Toomas Kivisild: Inimene ei pärine Aadamast ja Eevast. ekspress.delfi.ee, 21. november 2018

Kategooria:Eesti geneetikud
Kategooria:Sündinud 1969